Eskom bied skeidingspakkette aanAndré de Ruyter (Foto: André de Ruyter/Facebook) Eskom is tans in die proses om vrywillige skeidingspakkette aan senior bestuurders te bied. Die kragvoorsiener het Donderdag in ŉ verklaring gesê daar sal geen gedwonge afdankings by dié instansie plaasvind nie, hoewel senior bestuurslede die geleentheid gebied is om ŉ vrywillige skeidingspakket te aanvaar. “Die proses waartydens vrywillige skeidingspakkette aanvaar word, sal tydens Maart en April ingestel word. Dit is nie van toepassing op werknemers wat nie in bestuursposisies is nie.” Eskom sê geen kritieke vaardighede sal gedurende die proses verlore gaan nie en die bestuur sal alles moontlik doen om te verseker dat die proses die beste belange van Eskom verteenwoordig. “In die proses sal Eskom ongeveer R400 miljoen aan skeidingspakkette bestee, ten einde personeelkoste op lang termyn te bespaar. Dié geld sal egter binne ŉ jaar reeds verhaal word deur geld wat ons aan salarisse bestee.” Eskom se skuld beloop reeds meer as R450 miljard en verskeie vakbonde het reeds voorgestel dat dié skuld met geld vanaf die staatspensioenfonds (GEPF) en Openbare Beleggingskorporasie (OBK) gedelg word. Eskom sê die doel met die proses is om bestuursvlakke te rasionaliseer, ten einde die maatskappy doeltreffender te bestuur.